Nios billige Firefly kommer til Danmark

Den kinesiske elbilproducent Nio udvider sit fodaftryk i Danmark – og denne gang med et nyt og billigere mærke i bagagen. Nic. Christiansen Gruppen har indgået en aftale med Nio Inc. om at stå for importen af både Nio og det nye undermærke Firefly, og det betyder, at danskerne kan se frem til en ny kompakt elbil med høj teknologi og lav indstigningspris.

Firefly har p.t. kun en enkelt model på menuen, nemlig en femdørs hatchback i miniklassen, der skal konkurrere mod modeller som VW ID.3, Renault 5 E-Tech og Fiat 500e. Men den skiller sig ud med en række funktioner, man ellers kun finder i dyrere elbiler – blandt andet muligheden for batteriskift.

Firefly drives af en enkelt elmotor på bagakslen, der yder 105 kW (svarende til 141 hestekræfter) og leverer 200 Nm. Det rækker til en acceleration fra 0 til 100 km/t på omkring 8,2 sekunder. Batteriet er et 42,1 kWh stort LFP-batteri fra Sunwoda, som giver en rækkevidde på op til 420 kilometer målt efter den kinesiske CLTC-standard. Reelt skal man nok regne med op mod 330 kilometer i WLTP, når modellen lander i Danmark.

Batteriet kan enten oplades traditionelt – 10-80 procent på omkring 29 minutter via hurtiglader – eller udskiftes helt i en af Nios batteriskiftestationer.

Firefly måler fire meter i længden og har en akselafstand på 2,61 meter. Bagagerummet rummer 334 liter, og der er også en ekstra frunk på 92 liter foran. Affjedringen er udviklet i samarbejde med canadiske Multimatic og lover komfort, som rækker ud over, hvad man normalt får i den her klasse.

Indvendigt finder man en 13,2 tommer infotainmentskærm, en separat 6 tommer digital instrumentering, 14-højttalers Dolby Atmos-lydanlæg og ambient-belysning i 256 farver. Derudover har bilen stemmestyring via Nios egen AI-assistent NOMI, trådløs opladning og endda Vehicle-to-Load-funktion, så man kan bruge bilen som batteribank til at lade andre enheder.

Dansk debut til efteråret

I Danmark bliver Firefly lanceret gennem Nic. Christiansen Gruppen, som allerede står for en række bilmærker som Hyundai, BYD og Ford. Ifølge koncernens topchef, Niels Vrist Bertelsen, passer Nio og Firefly perfekt ind i virksomhedens strategi om at udvide porteføljen med teknologitunge og kvalitetsbevidste bilmærker.

”Vi er meget glade for den aftale, vi nu har indgået om at importere og sælge Nio og Firefly i Danmark,” siger han. ”Vi tror på, at vi med Nic. Christiansen Gruppens store erfaring og indsigt i det danske marked … kan gøre Nio til et populært brand hos de danskere, der stiller særligt store krav til deres biler.”

De første biler forventes klar til salg i efteråret, hvor både Nio og Firefly åbner butik i København. Senere følger showrooms i Aarhus og Odense. Casper Mysling, der tidligere har stået for lanceringer hos Nic. Christiansen Gruppen, bliver dansk landechef for Nio.

Forvent en skarp pris

Prisen for Firefly er endnu ikke fastsat. Men i Norge lyder statprisen på 279.900 norske kroner. Det svarer til cirka 184.000 danske kroner – og giver et fingerpeg om, at Firefly kan blive en af de billigste elbiler på markedet herhjemme. Dermed står den til at udfordre både pris og udstyrsniveau i miniklassen.

Nios billige Firefly kommer til Danmark